BEGRUNDELSE

Rådets afgørelse 2005/387/RIA[1] om udveksling af oplysninger om, risikovurdering af og kontrol med nye psykoaktive stoffer fastsætter en tretrinsprocedure, som kan munde ud i, at et nyt psykoaktivt stof underkastes kontrol i EU.

Den 24. september 2012 anmodede Rådet i henhold til artikel 6 i den ovennævnte rådsafgørelse formelt om, at det udvidede videnskabelige udvalg under Det Europæiske Overvågningscenter for Narkotika og Narkotikamisbrug (EONN) foretager en risikovurdering af det psykoaktive stof 4-methylamfetamin.

De vigtigste resultater af risikovurderingen er følgende:

(1) 4-methylamfetamin er et syntetisk ringmethyleret derivat af det kontrollerede stof amfetamin, som fremkalder fysiske virkninger, der kan sammenlignes med dem, der fremkaldes af andre stimulerende stoffer som amfetamin.

(2) Brug af 4-methylamfetamin kan fremkalde akutte helbredsproblemer og andre skadelige virkninger, som er blevet dokumenteret. Brugsmønstrene synes at være de samme som for amfetamin.

(3) I fire medlemsstater er der mellem 2010 og 2012 registreret 21 dødsfald, og i obduktionsprøverne er der påvist 4-methylamfetamin alene eller sammen med andre stoffer. I visse tilfælde var 4-methylamfetamin det fremherskende stof.

(4) 4-methylamfetamin har ingen kendt, dokumenteret eller anerkendt medicinsk værdi eller anvendelse. Det anvendes imidlertid som analysereferencestandard og i videnskabelig forskning.

I henhold til artikel 8, stk. 1, i Rådets afgørelse skal Kommissionen senest seks uger efter datoen for modtagelsen af risikovurderingsrapporten fremlægge enten et initiativ for Rådet med henblik på at få indført kontrolforanstaltninger over for det nye psykoaktive stof eller en rapport, hvori den begrunder, hvorfor et sådant initiativ ikke er nødvendigt.

Selv om den specifikke videnskabelige dokumentation om de generelle risici og brugsmønstrene for 4-methlamfetamin på nuværende tidspunkt stadig er begrænset, er der grund til at underkaste stoffet kontrol i hele EU. Hovedårsagen er, at stoffet i henhold til oplysningerne i risikovurderingsrapporten frembyder helbredsrisici som beskrevet ovenfor. Disse risici forstærkes af, at 4-methylamfetamin ofte sælges som amfetamin eller sammen med amfetamin eller andre stoffer, og at de fleste brugere er uvidende om, at de indtager dette specifikke stof.

Under hensyn til, at der tilsyneladende indgår organiseret kriminalitet i fremstilling, salg og levering af 4-methylamfetaimin, og i betragtning af stoffets lighed med amfetamin og muligheden for, at 4-methylamfetamin udvikler sig til at blive et alternativ til amfetamin, er der desuden yderligere grund til at underkaste stoffet kontrolforanstaltninger.

Formålet med dette forslag til Rådets afgørelse er at få medlemsstaterne til at underkaste 4-methylamfetamin kontrolforanstaltninger og strafferetlige sanktioner efter national lovgivning i overensstemmelse med deres forpligtelser i henhold til FN-konventionen af 1971 om psykotrope stoffer.

2013/0021 (NLE)

Forslag til

RÅDETS AFGØRELSE

om at underkaste 4-methylamfetamin kontrolforanstaltninger

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til afgørelse 2005/387/RIA af 10. maj 2005 om udveksling af oplysninger om, risikovurdering af og kontrol med nye psykoaktive stoffer[2], særlig artikel 8, stk. 3,

under henvisning til Kommissionens initiativ, og

ud fra følgende betragtninger:

(1) På grundlag af artikel 6 i afgørelse 2005/387/RIA udarbejdede det udvidede videnskabelige udvalg under Det Europæiske Overvågningscenter for Narkotika og Narkotikamisbrug på et særligt møde en risikovurderingsrapport om 4-methylamfetamin, som efterfølgende blev forelagt Kommissionen den 29. november 2012.

(2) 4-methylamfetamin er et syntetisk ringmethyleret derivat af amfetamin, som hovedsageligt er blevet konfiskeret i form af pulver og pasta i portioner indeholdende amfetamin og koffein, men det optræder også i tabletform eller flydende form. Det er dukket op på det ulovlige amfetaminmarked, hvor det sælges og anvendes som amfetamin. Der er indberettet et tilfælde, hvor stoffet blev påvist i et kommercielt produkt solgt på internettet. Den vigtigste kemiske prækursor for syntesen af 4-methylamfetamin er 4-methylbenzyl methylketon (4-methyl-BMK), der tilsyneladende kan købes på internettet, og som der ikke føres kontrol med inden for rammerne af FN’s konvention af 1988 imod ulovlig handel med narkotika og psykotrope stoffer.

(3) 4-methylamfetamins specifikke fysiske virkninger er kun sjældent blevet beskrevet af brugerne, fordi de typisk er uvidende om, at de har indtaget stoffet. Ifølge de få foreliggende oplysninger synes der imidlertid at være tale om stimulerende virkninger. Det fremgår af de begrænsede tilgængelige data om skadelige virkninger af 4-methylamfetamin, at brugerne bl.a. har oplevet hypertermi, hypertension, anoreksi, kvalme, transpiration, maveproblemer, hoste, opkastning, hovedpine, hjertebanken, søvnløshed, paranoia, angst og depression. De foreliggende oplysninger er ikke tilstrækkelige til at fastslå stoffets relative afhængighedsskabende potentiale.

(4) Den akutte toksicitet for 4-methylamfetamin svarer ifølge de begrænsede tilgængelige datakilder til den, man finder hos andre stimulerende stoffer. Visse oplysninger tyder på, at der i en kombination med andre stoffer, herunder amfetamin og koffein, kan være en højere risiko for en samlet øget toksicitet.

(5) Der er registreret i alt 21 dødsfald i fire medlemsstater, hvor methylamfetamin alene eller sammen med et eller flere andre stoffer, specielt amfetamin, er blevet påvist i obduktionsprøver. Ud fra de foreliggende oplysninger kan det ikke med sikkerhed fastslås, hvilken rolle 4-methylamfetamin har spillet i disse dødsfald, men stoffet var i visse tilfælde det fremherskende og forekom i mængder svarende til dem, der i nogle tilfælde var konstateret ved dødsfald forårsaget af amfetaminindtagelse.

(6) 4-methylamfetamin er blevet påvist i 15 medlemsstater, mens en medlemsstat har indberettet fremstilling af stoffet på landets eget område. Den specifikke forekomst af 4-methylamfetamin er svær at vurdere. Der foreligger ikke oplysninger om specifik efterspørgsel efter stoffet fra brugere. Det sælges ikke via internetbutikker.

(7) Ifølge de foreliggende oplysninger lader det til, at stoffet produceres og distribueres af de samme grupper inden for den organiserede kriminalitet, som også er involveret i fremstilling og salg af stoffet amfetamin, som er underlagt kontrol.

(8) 4-methylamfetamin har ingen kendt, dokumenteret eller anerkendt medicinsk værdi eller anvendelse i EU, og der er ingen markedsføringstilladelse for stoffet i EU. Bortset fra stoffets anvendelse som analysereferencestandard og i videnskabelig forskning er der ingen indikationer på, at det kan anvendes til noget andet legitimt formål.

(9) 4-methylamfetamin er ikke i øjeblikket under vurdering og er ikke vurderet i FN-regi. Otte medlemsstater fører kontrol med stoffet under lovgivning om narkotikakontrol i overensstemmelse med deres forpligtelser i henhold til FN-konventionen af 1971 om psykotrope stoffer. To andre medlemsstater anvender den generiske definition i deres nationale lovgivning på produktet, mens en medlemsstat fører kontrol med det under sin lægemiddellovgivning.

(10) Selv om risikovurderingsrapporten viser, at der kun foreligger begrænset dokumentation om karakteristika og risici for 4-methylamfetamin og påpeger, at der er behov for yderligere undersøgelser om de generelle sundhedsrisici og sociale risici, der er forbundet med stoffet, så begrunder de foreliggende oplysninger dog i tilstrækkeligt omfang, at stoffet underkastes kontrolforanstaltninger i EU. Det skyldes de helbredsrisici, stoffet frembyder som påvist i forbindelse med flere dødsfald, navnlig når det anvendes sammen med andre stoffer, fordi det både med hensyn til, hvordan det ser ud og virker, minder meget om amfetamin, og fordi brugerne uvidende kan komme til at indtage dette stof. Disse risici samt den begrænsede medicinske værdi eller anvendelse af 4-methylamfetamin berettiger til, at der træffes en afgørelse om at underkaste det kontrolforanstaltninger i hele EU.

(11) Eftersom ti medlemsstater allerede fører kontrol med 4-methylamfetamin, kunne det bidrage til at undgå problemer med grænseoverskridende lovhåndhævelse og retligt samarbejde, hvis stoffet blev underkastet kontrol i hele Unionen.

(12) Kontrolforanstaltninger i hele EU kan bidrage til at forhindre, at 4-methylamfetamin udvikler sig til at blive et alternativ til amfetamin på markederne for ulovlige stoffer -

VEDTAGET DENNE AFGØRELSE:

Artikel 1

Det nye psykoaktive stof 4-methylamfetamin underkastes hermed kontrolforanstaltninger.

Artikel 2

Medlemsstaterne træffer i overensstemmelse med deres nationale lovgivning og senest et år efter datoen for offentliggørelsen af denne afgørelse de foranstaltninger, der er nødvendige for at underkaste 4-methylamfetamin kontrolforanstaltninger og strafferetlige foranstaltninger med hjemmel i deres lovgivning i overensstemmelse med deres forpligtelser i henhold til FN's konvention af 1971 om psykotrope stoffer.

Artikel 3

Denne afgørelse træder i kraft på dagen efter offentliggørelsen i Den Europæiske Unions Tidende.

Udfærdiget i Bruxelles, den

På Rådets vegne

Formand

[1] EUT L 127 af 20.5.2005, s. 32.

[2] EUT L 127 af 20.5.2005, s. 32.